text: Overfaldsmand har meldt sig
  17 september 2014 kl. 09.07
  En 21-årig mand fra Varde-området har meldt sig til lokalpolitiet. Han har tilstået, at det var ham, der onsdag den 27. august overfaldt en togkontrollør i toget i Oksbøl ved Varde.
  Manden slog blandt andet togkontrolløren flere gange med knytnæve i ansigtet. Da kontrolløren faldt omkuld på jorden, blev han også sparket.
  Syd- og Sønderjyllands Politi opfordrede først manden til at melde sig selv. Ellers ville politiet offentliggøre overvågningsfotos af ham. Da han ikke meldte sig, blev billederne offentliggjort fredag den 12. august.
  I løbet af få timer havde lokalpolitiet så mange henvendelser fra borgere, at de mente at vide, hvem manden var. Og da den 21-årige blev klar over, at han var eftersøgt, valgte han altså selv at melde sig til politiet og aflægge fuld tilståelse. Han er nu sigtet for vold.
  Tusind tak for hjælpen med at finde mand, der havde overfaldet togkontrollør. Han er nu sigtet. Læs : http://t.co/8E1llmz8pV  #politidk
  
  